bluuebunny/crossref_metadata_2025 huggingface dataset:
Η ενδικοφανής προσφυγή ως μορφή εξωδικαστικής επίλυσης διαφορών στην φορολογική νομοθεσία
Authors: Χαλκιάς Δημήτριος
Published: September 2021

H δημοσιονομική κρίση που ενέσκηψε στην Ελλάδα γιγάντωσε την ήδη υφιστάμενη ανάγκη για επιτάχυνση στην απονομή της Διοικητικής Δικαιοσύνης και τη μέσω αυτής είσπραξη των λιμναζόντων δημοσίων εσόδων. Στα πλαίσια, λοιπόν, αυτά η χώρα μας ανέλαβε την υποχρέωση καθιέρωσης με το νέο Κώδικα Φορολογικής Διαδικασίας (Ν. 4174/2013) μιας υποχρεωτικής διοικητικής διαδικασίας επίλυσης φορολογικών διαφορών. Αυτή η εισαγωγή σε γενική κλίμακα του θεσμού της ενδικοφανούς προσφυγής στα πλαίσια των φορολογικών πράξεων, καταργώντας μάλιστα κάθε προηγούμενο εναλλακτικό τρόπο επίλυσης διαφορών, και η ανάθεση στη Φορολογική Διοίκηση του πρωτόγνωρου ρόλου της οιονεί δικαστικής διοικητικής λειτουργίας αποτελεί το αντικείμενο της παρούσας διατριβής. Η παρούσα διατριβή επιχειρεί να εντοπίσει, να αναλύσει και εν τέλει να λάβει θέση επί των σημείων διαφοροποίησης της συγκεκριμένης ενδικοφανούς διαδικασίας, σε σύγκριση με τις υπόλοιπες ενδικοφανείς προσφυγές, λαμβάνοντας υπόψιν τις ειδικές διατάξεις που προβλέπουν την άσκησή της και ρυθμίζουν τα διαδικαστικά, ουσιαστικά και δικονομικά της ζητήματα, τις περιστάσεις μέσα από τις οποίες προέκυψε η θέσπισή της και τη βούληση του νομοθέτη. Και όλα αυτά βέβαια υπό το πρίσμα του φορολογικού δικαίου, ενός sui generis κλάδου του διοικητικού δικαίου, που παρουσιάζει αρκετές διαφοροποιήσεις τόσο σε ζητήματα ουσιαστικού και δικονομικού περιεχομένου όσο και σε θέματα ερμηνείας, διαφοροποιήσεις που έχουν ως εφαλτήριο τις συνταγματικές αρχές της νομιμότητας και βεβαιότητας του φόρου, της μη αναδρομικής ισχύος των φορολογικών διατάξεων, της φορολογικής δικαιοσύνης, αλλά και τις ρυθμίσεις του ενωσιακού και διεθνούς φορολογικού δικαίου. Λαμβάνοντας υπόψη ότι η ενδικοφανής προσφυγή διατρέχει συνολικά το διοικητικό δίκαιο, τόσο στο ουσιαστικό μέρος, καθώς η απόφαση του δευτεροβάθμιου διοικητικού οργάνου επί της ενδικοφανούς προσφυγής αποτελεί την τελική διοικητική πράξη που εκφράζει την οριστική θέση της Διοίκησης, όσο και στο δικονομικό, καθώς η άσκηση της ενδικοφανούς προσφυγής αποτελεί προϋπόθεση του παραδεκτού του ενδίκου βοηθήματος, η μελέτη της ενδικοφανούς διαδικασίας διχοτομείται αντιστοίχως. Έτσι, στο πρώτο μέρος της διατριβής ερευνάται η ενδικοφανής προσφυγή από την πλευρά του ουσιαστικού δικαίου (π.χ. υποκειμενικές και αντικειμενικές προϋποθέσεις άσκησης, μεταβιβαστικό και ανασταλτικό αποτέλεσμα, βάρος απόδειξης, διοικητική υποχρέωση ενημέρωσης, δικαίωμα προηγούμενης ακρόασης, υποχρέωση αιτιολόγησης), ενώ στο δεύτερο η σχέση της ενδικοφανούς προσφυγής με το ένδικο βοήθημα (π.χ. συνταγματικότητα του υποχρεωτικού χαρακτήρα, δικονομικά ζητήματα άσκησης προσφυγής, σημεία διαπλοκής με τη διοικητική δίκη). Ακολουθεί αξιολόγηση της πορείας απόδοσης του αρμόδιου δευτεροβάθμιου διοικητικού οργάνου (Διεύθυνση Επίλυσης Διαφορών), με παράθεση προτάσεων βελτίωσης της λειτουργίας του, προτάσεων ερμηνείας του ισχύοντος δικαίου και προτάσεων θετέου δικαίου. Τέλος, η διατριβή καταλήγει στην περιληπτική καταγραφή των κυριοτέρων θέσεων του γράφοντος επί του ερευνώμενου θέματος.
Small states in regional conflicts
Authors: Γεράνη Στυλιανή
Published: September 2021

Στην επιστήμη των Διεθνών Σχέσεων το θέμα των μικρών κρατών έχει εξεταστεί διεξοδικά, ειδικά στον 21ο αιώνα. Η παρούσα διατριβή αποσκοπεί στην εξέταση των μικρών κρατών εμπλεκομένων σε περιφερειακές συγκρούσεις. Τούτο θα επιτευχθεί διττώς: μέσω των υπαρχόντων μελετών επί των μικρών κρατών, αλλά και με τη βοήθεια του Νεοκλασικού Ρεαλισμού. Στη μελέτη αυτή αναδεικνύεται η σημασία των περιφερειακών συγκρούσεων για το διεθνές σύστημα, καθώς αυτές οι συγκρούσεις δύνανται να διεθνοποιηθούν λόγω των μεγάλων δυνάμεων που συχνά εμπλέκονται σε περιφερειακή σύγκρουση. Λαμβάνοντας ως σταθερά ότι τα μικρά κράτη λειτουργούν στο περιφερειακό τους σύστημα και αγωνίζονται για την επιβίωσή τους, η παρούσα, διά της εξέτασης των περιπτώσεων του Κουβέιτ και της Κυπριακής Δημοκρατίας, μελετά στρατηγικές επιβίωσης των μικρών κρατών σε διπολικό και σε πολυπολικό σύστημα. Έτσι, επισημαίνεται αφενός, ο αντίκτυπος του διεθνούς συστήματος στη διαμόρφωση στρατηγικής ενός μικρού κράτους ευρισκομένου σε σύγκρουση και, αφετέρου, θα αναδεικνύονται στρατηγικές επιβίωσης. Τούτων δοθέντων, αποβλέπει στο να απαντήσει επαρκώς στο κεντρικό ερώτημα, πώς ένα μικρό κράτος μπορεί να προσελκύσει μία μεγάλη δύναμη, να δανειστεί και να διατηρήσει στην κατοχή του το φορτίο ισχύος της μεγάλης δύναμης για να επιβιώσει.
Χρήση πρωτότυπων μεθόδων διάδρασης με Η/Υ για τη σύνθεση και την εκτέλεση ηλεκτροακουστικής μουσικής
Authors: Θεοχαρίδης Φίλιππος
Published: September 2021

Η παρούσα διατριβή ερευνά τις σχέσεις αλληλεπίδρασης που δημιουργούνται μεταξύ ανθρώπων και μηχανών κατά τη διάρκεια της μουσικής επιτέλεσης και την επίδρασή τους στη σύνθεση ηλεκτροακουστικής μουσικής και τον αυτοσχεδιασμό. Ξεκινάει με τύπους διάδρασης κοντά στο παράδειγμα του οργάνου, όπου ο ερμηνευτής αλληλεπιδρά σε πραγματικό χρόνο με τις παραμέτρους σύνθεσης του ήχου μέσω κάποιας διεπαφής. Στο πλαίσιο αυτό παρουσιάζεται μια σειρά από πρωτότυπες συνθέσεις και όργανα-διεπαφές που επιτρέπουν ή ενθαρρύνουν έναν βαθμό επιτέλεσης όπου σημαντικό ρόλο παίζει η σωματικότητα. Οι εφαρμογές αυτές υποστηρίζονται από λογισμικό που προτείνει καινοτόμες λύσεις στην κατεύθυνση· α) ενός δυναμικού μοντέλου για την χαρτογράφηση της χειρονομίας, όπου αυτή είναι δηλαδή μεταβλητή και μέρος της εξέλιξής του έργου· β) ενός πλήρους πακέτου λογισμικού για την οργάνωση και τη διαχείριση συναυλιών ηλεκτροακουστικής μουσικής με χρήση αλγορίθμων μηχανικής μάθησης ως ενναλακτική στους καθιερωμένους αλγορίθμους χωροθέτησης· γ) ενός κοκκοποιητή με την δυνατότητα ταυτόχρονης χρήσης πολλαπλών ηχητικών δειγμάτων από ζωντανές ή ηχογραφημένες πηγές σε πραγματικό χρόνο και μεθόδους στατιστικής κατανομής των παραγόμενων ηχητικών κόκκων. Τέλος ερευνάται ο ρόλος αυτό-οργανωνόμενων υπολογιστικών συστημάτων με ένα βαθμό αντίληψης του περιβάλλοντός τους και αυτόνομη, συναφή απόκριση σε αυτό, μέσω της δημιουργικής χρήσης τεχνικών μηχανικής μάθησης. Σαν εφαρμογή παρουσιάζεται ένα αυτόνομο σύστημα αυτοσχεδιασμού το οποίο εκπαιδεύεται σε πραγματικές συνθήκες συναυλίας, με καινοτόμα στοιχεία όσον αφορά την πολυμερή διάδραση μεταξύ ανθρώπινων και μηχανικών πρακτόρων, καθώς και την εισαγωγή στοιχείων ‘προσωπικότητας’ στους δεύτερους.
Πειθαρχία, τάξη και αταξία στο ελληνικό δημόσιο σχολείο
Authors: Αλ Σαμπάγκ Ζωή
Published: September 2021

Η παρούσα μελέτη επεξεργάζεται θεωρητικά και εμπειρικά δεδομένα που αφορούν στα ζητήματα πειθαρχίας, τάξης και αταξίας στην πρώτη βαθμίδα του ελληνικού δημόσιου σχολείου. Στο ερευνητικό μέρος υιοθετεί την ποιοτική προσέγγιση της ερμηνευτικής ανάλυσης ημιδομημένων συνεντεύξεων δεκαπέντε μαθητών και μαθητριών έκτης δημοτικού, σχολείων της Δυτικής Αττικής και δεκαπέντε εκπαιδευτικών πρωτοβάθμιας εκπαίδευσης επίσης, δημοτικών σχολείων της Δυτικής Αττικής. Σκοπός είναι η διερεύνηση τόσο των απόψεων και των στάσεων που διαμορφώνουν εκπαιδευτικοί και μαθητές απέναντι στο κυρίαρχο σχολικό πειθαρχικό σύστημα όσο και του τρόπου που το εκπαιδευτικό σύστημα προσπαθεί να αναπαράγει τον κοινωνικό του ρόλο μέσα στο σύγχρονο κοινωνικοοικονομικό πεδίο όπως διαμορφώνεται στον κοινωνικό ιστό βάσει των οικονομικών αναγκών της αγοράς. Τέλος, η ανάδειξη του ρόλου των δρώντων παιδαγωγικών υποκειμένων μέσω των στρατηγικών αντίστασής τους στην κυρίαρχη σχολική κουλτούρα, των συγκρούσεων και των διαπραγματεύσεών τους, κρίνεται ότι δύναται να αποτελέσει σημαντικό παράγοντα ανατροφοδότησης και αναδιαμόρφωσης των στόχων και των επίσημων πρακτικών του εκπαιδευτικού συστήματος.
Study of the genetic polymorphisms of IBD in NW Greece
Authors: Τσιάνος Βασίλειος
Published: September 2021

Η Ιδιοπαθής Φλεγμονώδης Πάθηση των Εντέρων (ΙΦΠΕ: Νόσος Crohn και Ελκώδης Κολίτιδα) είναι ομάδα παθήσεων αδιευκρίνιστης αιτιολογίας. Διαδράμει με εξάρσεις και υφέσεις οδηγώντας σε παρατεταμένες νοσηλείες. Προσβάλλει κυρίως το λεπτό και το παχύ έντερο σε ασθενείς οποιασδήποτε ηλικίας, με σημαντική νοσηρότητα και, σε ορισμένες περιπτώσεις, θνητότητα. Σύμφωνα με πρόσφατες επιδημιολογικές μελέτες από την περιοχή της Ηπείρου, ο αριθμός των ασθενών αυτών στη ΒΔ Ελλάδα συνεχώς αυξάνεται υποδηλώνοντας μια σύνθετη αλληλεπίδραση περιβαλλοντικών και γενετικών παραγόντων. Η Ήπειρος, και η ΒΔ Ελλάδα γενικότερα, αποτελούν μία καλά προσδιορισμένη περιοχή, όπου ο αριθμός των ασθενών είναι αρκετά μεγάλος και παρουσιάζει αυξητική τάση, αν και η συχνότητα των ασθενών με NC παραμένει μικρή. Η μελέτη γενετικών τόπων που θα μπορούσαν να ενέχονται στην αιτιοπαθογένεια της ΙΦΠΕ έχει εντατικοποιηθεί χωρίς όμως να έχει δειχθεί ο γενετικός τόπος ή τόποι που ενέχονται άμεσα. Oρισμένοι πολυμορφισμοί γονιδίων δείχνουν ότι διαδραματίζουν σημαντικό ρόλο στην τελική έκφραση και βαρύτητα της πάθησης αλλά και στην πρόβλεψη ανταπόκρισης στη θεραπεία, όπως το ATG16L1 με την NC και το ECM1 με την ΕΚ, και θα μπορούσαν να αξιοποιηθούν για την διαφοροδιάγνωση. Στόχος της παρούσας διδακτορικής διατριβής ήταν να μελετηθούν οι ασθενείς με ΙΦΠΕ της ΒΔ Ελλάδας, ως προς το γενετικό προφίλ της νόσου. Έγινε ανάλυση με RT-PCR, των γονιδιακών πολυμορφισμών rs2241880 (T300A) του γονιδίου ATG16L1 και των rs3737240 (T130M) και rs13294 (G290S) του γονιδίου ECM1 σε ασθενείς με ΙΦΠΕ (ΕΚ, ΝC) και σύγκρισή τους με δείγματα υγιών μαρτύρων (controls). Μελετήθηκαν 205 ασθενείς με ΙΦΠΕ (108 με ΝC και 97 με ΕΚ) και 223 υγιείς μάρτυρες από την περιοχή της ΒΔ Ελλάδος. Τα αποτελέσματα μας υποδεικνύουν ότι η συχνότητα του Gαλληλίου (του T300A πολυμορφισμού) στους ασθενείς με ΝC, συγκρινόμενη με αυτή των controls, ήταν σημαντικά υψηλότερη (p = 0.029; OR = 1.45, 95% CI 1.04-2.03). Επίσης, οιασθενείς που ήταν φορείς δύο G αλληλίων (του T300A πολυμορφισμού), συγκρινόμενοι με αυτούς που ήταν μόνο ενός, ήταν 1.3 φορές ποιο επιδεκτικοί στο να αναπτύξουν ΝC (p =0.022; OR: 2.450; 95% CI: 1.14-5.27), υποδηλώνοντας μία προσθετική επίδραση του G αλληλίου. Ακόμα, στους ασθενείς με ΝC, η παρουσία του T300A πολυμορφισμού, φάνηκε να επιφέρει μία προστατευτική επίδραση όσον αφορά την ανάπτυξη διεισδυτικού φαινοτύπου της νόσου (p = 0.015; OR: 0.20, 95% CI: 0.05-0.74), καθώς και στην ανάγκη για χολοκυστεκτομή. Στους ασθενείς με ΕΚ, η παρουσία του T300A πολυμορφισμού, φάνηκε να έχει προστατευτική επίδραση όσον αφορά την ανάπτυξη εξωεντερικών εκδηλώσεων από τις αρθρώσεις (p = 0.038; OR: 0.31, 95% CI: 0.10-0.97). Δεν βρέθηκε καμία συσχέτιση στον πληθυσμό μας μεταξύ των πολυμορφισμών του ECM1 γονιδίου και των ασθενών με ΕΚ. Κλείνοντας, η παρούσα μελέτη, λαμβάνοντας υπόψιν το σημαντικό συσχετισμό του Τ300Α πολυμορφισμού με τη NC, υπαγορεύει ένα ισχυρό γενετικό υπόβαθρο στην εμφάνιση της NC στον πληθυσμό μελέτης μας καθώς και μία προσθετική επίδραση του G αλληλίου του Τ300Απολυμορφισμού.
Όψεις του κακού στη νεοελληνική πεζογραφία (1880-1922)
Authors: Αποστολίδου Μαρία
Published: September 2021

Η παρούσα εργασία διερευνά τις κυρίαρχες όψεις του ζητήματος του κακού, που αναδεικνύονται από μείζονα έργα της νεοελληνικής πεζογραφίας, κατά την περίοδο 1880-1922. Τα χρόνια αυτά αποκτούν ειδικό ενδιαφέρον για τη μελέτη ενός τέτοιου θέματος, διότι οριοθετούν μια κρίσιμη εποχή για την πολιτική, κοινωνική, πνευματική και λογοτεχνική κατάσταση στο ελληνικό κράτος• μια εποχή κατά την οποία εναλλάσσεται το αίσθημα εθνικής ανάτασης με τη διάψευση των εθνικών ιδεωδών και τη συνακόλουθη απογοήτευση, συνυπάρχουν ο σταδιακός εκσυγχρονισμός του άστεως και της υπαίθρου και η άνοδος του μορφωτικού επιπέδου με την εκτεταμένη υποβάθμιση, με την κυριαρχία της αμάθειας, των προλήψεων και των προκαταλήψεων, ενώ στο πεδίο των ιδεών και της λογοτεχνίας, συνωθούνται η ανάγκη για τη συγκρότηση μιας εθνικής πεζογραφίας που θα συνεισφέρει στην εθνική αυτογνωσία και την τόνωση του πατριωτισμού και η ανάγκη για τη ρεαλιστική αποτύπωση όλων των προαναφερθεισών εντάσεων και αντιφάσεων που χαρακτήριζαν την ελληνική κοινωνία. Οι συγγραφείς που μελετώνται εδώ, οι επιφανέστεροι της περιόδου αυτής, ο Βιζυηνός, ο Παπαδιαμάντης, ο Καρκαβίτσας, ο Εφταλιώτης, ο Χρηστομάνος, ο Κ. Χατζόπουλος, ο Θεοτόκης, ο Παρορίτης, ο Πικρός, σε αρκετά και εμβληματικά έργα τους, κατόρθωσαν να αποτυπώσουν με οξυδέρκεια και κριτική διάθεση την καθημερινότητα στην ελληνική ύπαιθρο και το ελληνικό άστυ της εποχής τους, μακριά από εφησυχαστικές και αποπροσανατολιστικές εξιδανικεύσεις ή επιτηδευμένα σκοτεινές περιγραφές, παραπλανητικές και θηρευτικές εντυπώσεων. Στα υπό εξέταση κείμενα εντοπίστηκαν τρεις βασικές όψεις του κακού: το φυσικό, το κοινωνικό και το παράλογο • καθεμία από τις όψεις αυτές υφίσταται περαιτέρω διακρίσεις. Η τεσσαρακονταετία 1880-1922 σημαδεύεται, σε ό,τι αφορά την πεζογραφία, από δύο γεγονότα εν πολλοίς αντιτιθέμενα μεταξύ τους: την εισδοχή του νατουραλισμού στην Ελλάδα μέσω της μετάφρασης της Nana του Zola (1879-1880) και την προκήρυξη του διαγωνισμού της Εστίας για τη συγγραφή ελληνικού διηγήματος (1883), διαγωνισμού που θεωρείται καθοριστικός για την εκκίνηση και την εξάπλωση της ηθογραφίας. Τα κείμενα που εξετάζουμε εδώ έχουν απολύτως διακριτή εθνική ταυτότητα, ενώ για την ανάπτυξη της προβληματικής περί κακού στηρίζονται σε μεγάλο βαθμό στην ποιητική και το φιλοσοφικό, κοινωνιολογικό και επιστημονικό υπόβαθρο του νατουραλισμού. Παράλληλα, η θεματοποίηση των διάφορων όψεων του κακού στρέφει τους συγγραφείς σε καινοτόμες αφηγηματικές λύσεις, όπως η καταβύθιση στην ψυχολογία των ηρώων αλλά και του ανώνυμου πλήθους, οι τεχνικές της προσχηματικής πλοκής, του παραληρηματικού μονολόγου και του ανοιχτού τέλους, καθώς και η ενσωμάτωση φιλοσοφικών – θεολογικών θεωρήσεων γύρω από το κακό, τη θεοδικία, τον ανθρώπινο πόνο. Κατόπιν τούτων, αποδεικνύεται ότι η θεματική του κακού συμβάλλει αφενός στην ανανέωση και τον συγχρονισμό της ελληνικής πεζογραφίας με τις ευρωπαϊκές πεζογραφικές τάσεις, αφετέρου στον συμβιβασμό των δύο αντίρροπων ρευμάτων, της ηθογραφίας και του νατουραλισμού.
Institutions, economic policy and state capacity
Authors: Τσαρσιταλίδου Σοφία
Published: September 2021

Στην παρούσα διδακτορική διατριβή εξετάζεται η επίδραση των θεσμών στην οικονομία καθώς και οιπροσδιοριστικοί παράγοντες των θεσμών με μια διαφορετική σκοπιά από αυτήν που έχει παρουσιαστείμέχρι τώρα στη βιβλιογραφία. Αρχικά εξετάζεται εμπειρικά η σχέση μεταξύ πολιτικού καθεστώτος καιισοζυγίου τρεχουσών συναλλαγών. Φαίνεται ότι χώρες με υψηλότερο επίπεδο δημοκρατίαςαντιμετωπίζουν υψηλότερα ελλείμματα ισοζυγίου τρεχουσών συναλλαγών. Έπειτα, εξετάζεται τόσο σεθεωρητικό όσο και σε εμπειρικό επίπεδο η επίδραση της ύπαρξης επίσημα αναγνωρισμένης θρησκείαςστους δημοσιονομικούς θεσμούς. Αυτό που προκύπτει είναι ότι η ύπαρξη επίσημα αναγνωρισμένηςθρησκείας λειτουργεί σαν τροχοπέδη στην ανάπτυξη θεσμών. Τέλος, αναλύεται η επίδραση τηςεξωτερικής βοήθειας στις εγχώριες συγκρούσεις. Τα εμπειρικά αποτελέσματα δείχνουν ότι η εξωτερικήβοήθεια οδηγεί σε περισσότερες συγκρούσεις που αφορούν την κατάλυση του πολιτεύματος και σελιγότερες συγκρούσεις που στοχεύουν την κυβέρνηση.
Καταγραφή της εγκεφαλικής οξυγόνωσης και αιμάτωσης στα μικρά για την ηλικία κύησης νεογνά με την εφαρμογή φασματοσκοπίας εγγύς υπέρυθρης ακτινοβολίας
Authors: Μυλωνά Ελένη
Published: September 2021

Σκοπός της μελέτης μας ήταν η εκτίμηση της εγκεφαλικής οξυγόνωσης και αιμάτωσης μικρών για την ηλικία κύησης νεογνών (SGA) σε σχέση με νεογνά κανονικά για την ηλικία κύησης (AGA) κατά τη διάρκεια της πρώτης εβδομάδας ζωής και εξέταση τυχόν συσχέτισής της με τη νευροαναπτυξιακή εξέλιξη στην ηλικία των 24-36 μηνών. Πραγματοποιήθηκε μια προοπτική μελέτη ασθενών-μαρτύρων, εξετάζοντας την εγκεφαλική οξυγόνωση και αιμάτωση, με τη βοήθεια της φασματοσκοπίας εγγύς υπέρυθρης ακτινοβολίας, μεταξύ SGA και AGA νεογνών την πρώτη εβδομάδα ζωής. Η εκτίμηση της νευροαναπτυξιακής εξέλιξης πραγματοποιήθηκε με τη δοκιμασία Baley-III στους 24-36 μήνες. Σαραντα-οκτώ SGA νεογνά και 48 AGA νεογνά παρόμοιας διάρκειας κύησης (32.8±2.1 έναντι 32.5±1.9) εισήχθησαν στη μελέτη. Την πρώτη ημέρα ζωής η εγκεφαλική οξυγόνωση ήταν ίση μεταξύ SGA και AGA νεογνών (71±7% έναντι 72±8%), ωστόσο στην ανάλυση των υποομάδων τα άρρενα SGA νεογνά παρουσίασαν υψηλότερη οξυγόνωση σε σχέση με τα θήλεα SGA νεογνά (73±7% έναντι 69±7%, P=0.04). Η εγκεφαλική αιμάτωση βρέθηκε σημαντικά υψηλότερη στα SGA νεογνά την πρώτη μεταγεννητικά ημέρα (1.4±0.7 έναντι 1.2±0.5, P=0.04), ωστόσο η διαφορά αυτή εξαλείφθηκε στις επόμενες μετρήσεις. Δεν υπήρξαν σημαντικές διαφορές μεταξύ SGA και AGA νεογνών σχετικά με τη σύνθετη βαθμολογία της γνωσιακής, λεκτικής και κινητικής κλίμακας κατά τον επανέλεγχο στους 24 – 36 μήνες. Η διάρκεια του μηχανικού αερισμού και η όψιμη λοίμωξη αποτέλεσαν σημαντικούς παράγοντες κινδύνου που επηρέαζαν τη σύνθετη βαθμολογία στη γνωσιακή και κινητική κλίμακα, αντίστοιχα. Συμπερασματικά, η εγκεφαλική οξυγόνωση αποδείχθηκε ίδια μεταξύ SGA και AGA νεογνών, ενώ η εγκεφαλική αιμάτωση ήταν προσωρινά αυξημένη στα SGA νεογνά την πρώτη ημέρα ζωής. Δεν βρέθηκε σημαντική συσχέτιση της εγκεφαλικής οξυγόνωσης και αιμάτωσης με τη νευροαναπτυξιακή εξέλιξη.
Απόκριση ασθενών με ήπια νοητική διαταραχή σε παρεμβάσεις νέων τεχνολογιών και συσχέτιση με γονιδιακούς πολυμορφισμούς
Authors: Τσολάκη Ανθούλα
Published: September 2021

Η Ήπια νοητική Διαταραχή (ΗΝΔ) θεωρείται ως η ενδιάμεση κλινική κατάσταση μεταξύ του φυσιολογικού γήρατος και της άνοιας. Το αλλήλιο ε4 της Απολιποπρωτεΐνης Ε (APOE) και ο πολυμορφισμός R47H του γονιδίου TREM2 είναι γνωστοί γενετικοί παράγοντες κινδύνου για τη Νόσο Alzheimer (NA). Μη φαρμακευτικές παρεμβάσεις με τη χρήση νέων τεχνολογιών φαίνεται πως μπορούν να βελτιώσουν την νοητική επίδοση των ηλικιωμένων. Οι επιδράσεις διαφορετικών παρεμβάσεων με τη χρήση νέων τεχνολογιών και η επίδραση της παρουσίας των γενετικών επιβαρυντικών πολυμορφισμών διερευνώνται στα πλαίσια της παρούσας διατριβής. Η μελέτη στόχο έχει να διερευνήσει την αποτελεσματικότητα των παρεμβάσεων με τη χρήση νέων τεχνολογιών σε βάθος χρόνου διετίας, παρουσία γενετικών παραγόντων κινδύνου. Καθώς και να διερευνήσει πιθανή υπεροχή κάποιας παρέμβασης στην αναστολή εξέλιξης της νόσου. Τριακόσιοι τριανταπέντε συμμετέχοντες ηλικίας >60 ετών χωρίστηκαν σε τρεις διαφορετικές ομάδες παρέμβασης (α. συνδυασμός νοητικής και σωματικής άσκησης, β. νοητικής άσκησης και γ. σωματικής άσκησης) που διενεργήθηκαν μέσω ειδικού λογισμικού διαδικτυακά και μια παθητική ομάδα ελέγχου. Επιπλέον, εκατόν πενήντα επτά ασθενείς με ΗΝΔ εκτιμήθηκαν μέσω της λειτουργικής σωματομετρικής κλίμακας Fullerton, προκειμένου να διερευνηθεί επιμέρους η επίδραση της σωματικής άσκησης μέσω νέων τεχνολογιών στη σωματική κατάσταση των ηλικιωμένων παρουσία γενετικών παραγόντων κινδύνου. Όλοι οι συμμετέχοντες υποβλήθηκαν σε εκτενή νευροψυχολογική εκτίμηση, πριν και μετά την παρέμβαση, αιματολογικό και απεικονιστικό έλεγχο ενώ λήφθηκε και δείγμα για το γενετικό έλεγχο. Όλες οι παρεμβάσεις κατέδειξαν στατιστικά σημαντική βελτίωση σε πολλαπλές νευροψυχολογικές δοκιμασίες στο σύνολο των συμμετεχόντων. Ωστόσο, οι φορείς του APOE ε4 δεν είχαν στατιστικά σημαντική βελτίωση ως άμεσο αποτέλεσμα μετά το πέρας της παρέμβασης. Οι επανεκτιμήσεις των ασθενών 24 μήνες μετά το πέρας της παρέμβασης κατέδειξαν ότι το όφελος των παρεμβάσεων διατηρείται, εν μέρει, 2 χρόνια μετά και μάλιστα είναι εμφανής η αναστολή της εξέλιξης και στους φορείς του APOE ε4. Επιπλέον η βελτίωση των σωματομετρικών μεταβλητών μέσω της σωματικής άσκησης ήταν στατιστικά σημαντική τόσο στους φορείς του APOE ε4 όσο και στους μη φορείς. Το θετικό αυτό αποτέλεσμα διατηρήθηκε και 6 μήνες μετά την παρέμβαση. Ο επιπολασμός του R47H του γονιδίου TREM2 ήταν μόλις 1% (3/300), και ως εκ τούτου δεν ήταν εφικτή η μελέτη της επίδρασης της παρουσίας του στις υπό μελέτη παραμέτρους. Η συνδυασμένη νοητική και σωματική άσκηση με τη χρήση νέων τεχνολογιών (Exergaming), μπορεί να επιφέρει θετικές επιδράσεις στη νοητική και σωματική κατάσταση των ασθενών με ΗΝΔ, ακόμη και των γενετικά επιβαρυμένων με το γονίδιο ΑPOE ε4. Ο πολυμορφισμός R47H του γονιδίου TREM2, είναι πολύ σπάνιος στον ελληνικό πληθυσμό με ΗΝΔ όπως εκτιμήθηκε για πρώτη φορά από την παρούσα μελέτη.
Εξατομικευμένες τεχνολογίες πειθούς για αλλαγή συμπεριφοράς
Authors: Αναγνωστοπούλου Ευαγγελία
Published: September 2021

H διδακτορική διατριβή τοποθετείται στην περιοχή της εξατομίκευσης των τεχνολογιών πειθούς (Persuasive Technology Personalization). Προτείνει την ανάπτυξη ενός πλαισίου εργασίας για την δημιουργία προσωποποιημένων συστημάτων πειθούς που έχουν σαν στόχο να παρακινήσουν τον χρήστη να κάνει πιο βιώσιμες επιλογές. Το πλαίσιο εργασίας που αναπτύχθηκε εστιάζει στον τομέα των βιώσιμων μετακινήσεων. Για το σκοπό αυτό πραγματοποιήθηκε ενδελεχής βιβλιογραφική επισκόπηση στα συστήματα που έχουν υλοποιηθεί μέχρι στιγμής και έχουν σαν στόχο να πείσουν τους χρήστες να αλλάξουν την συμπεριφορά τους και να επιλέγουν πιο βιώσιμους τρόπους μετακίνησης. Επίσης, συγκεντρώθηκαν όλες οι στρατηγικές πειθούς που έχουν χρησιμοποιηθεί για τον σκοπό αυτό στον τομέα της βιώσιμης μετακίνησης και συνοψίσθηκαν τα αποτελέσματα που έχουν επιτευχθεί. Στη συνέχεια προτάθηκε και υλοποιήθηκε, αξιοποιώντας τα συμπεράσματα της υπάρχουσας έρευνας, ένα μοντέλο που συσχετίζει την προσωπικότητα του χρήστη με τις στρατηγικές πειθούς. Ο σκοπός του μοντέλου είναι να παρέχει προσωποποιημένες παρεμβάσεις χρησιμοποιώντας τη στρατηγική που ταιριάζει καλύτερα στον κάθε χρήστη με βάση διάφορα χαρακτηριστικά του προφίλ του, όπως η προσωπικότητα του. Το μοντέλο υλοποιήθηκε και ενσωματώθηκε σε μια εφαρμογή κινητής τηλεφωνίας που προτρέπει τους χρήστες να κάνουν οικολογικές επιλογές στον τρόπο μετακίνησής τους χρησιμοποιώντας διαφορετικούς τρόπους πειθούς. Με την χρήση της εφαρμογής αυτής αξιολογήθηκε η αποτελεσματικότητα των προσωποποιημένων παρεμβάσεων πειθούς από ομάδες χρηστών.
Developing constructively aligned learning-by-doing model incorporating 21st century skills for enhancing the teaching of engineering and sience curriculum in higher education
Authors: Frache Ghassan
Published: September 2021

Στα πλαίσια της σύγχρονης έρευνας στην εκπαίδευση στη Φυσική και στις επιστήμες Μηχανικού στο Πανεπιστήμιο δίνεται μεγάλη έμφαση στην αξία της μάθησης και κατανόησης των εννοιών στην πράξη (Learning by Doing - LBD) καθώς και των δεξιοτήτων και δυνατοτήτων στην εκπαιδευτική διαδικασία στον 21ο αιώνα (21st Century Skills). Στην παρούσα διατριβή μελετάται η εφαρμογή της LBD διαδικασίας και των αντίστοιχων δεξιοτήτων του 21ου αιώνα λαμβάνοντας δείγματα και πληροφορία από την τριτοβάθμια εκπαίδευση. Στη διατριβή παρουσιάζεται, μελετάται και αναλύεται η κατανόηση του LBD από την οπτική γωνία του ακαδημαϊκού προσωπικού του ιδρύματος. Στη συνέχεια, η μελέτη επιδιώκει να εντοπίσει τις πρακτικές LBD που εφαρμόζονται με επιτυχία και τις πρακτικές του 21st Century Skills που διδάσκονται και αξιολογούνται, αντλώντας στοιχεία και από τους διδάσκοντες αλλά και από του διδασκόμενους. Για τη συγκεκριμένη μελέτη και την εξαγωγή συμπερασμάτων χρησιμοποιήθηκε η προσέγγιση μεικτών μεθόδων στην οποία οι μαθητές συμμετείχαν στην έρευνα μέσω διαδικτύου, ενώ ο Πρύτανης της Σχολής και το Εκπαιδευτικό Προσωπικό, συμμετείχαν σε συνεντεύξεις με φυσική παρουσία. Τα ευρήματα από τα δύο σύνολα συλλογής δεδομένων (τους διδασκόμενους και το διδακτικό προσωπικό) αξιολογήθηκαν και μελετήθηκαν με αποτέλεσμα την εξαγωγή πολύ χρήσιμων και σημαντικών συμπερασμάτων, τα οποία στη συνέχεια χρησιμοποιήθηκαν ως βάση για τη διαμόρφωση συγκεκριμένων βασικών αρχών. Αυτές οι αρχές χρησιμοποιήθηκαν για να καθοδηγήσουν την ανάπτυξη ενός μοντέλου μάθησης LBD τεσσάρων σταδίων. Το πρώτο εκ των οποίων αφορά στην έρευνα και τη διερεύνηση του κάθε αντικειμένου, το επόμενο αφορά στη φάση της υλοποίησης από το οποίο προκύπτουν τα συμπεράσματα εφαρμόζονται στην αρχική υπόθεση (διαδικασία: Explore, Do, Reflect και Apply). Βασισμένο στη βιβλιογραφία των Kolb, Dewey και Lewin, το μοντέλο LBD παρέχει εκτεταμένη δομή και εξειδίκευση για την ανάπτυξη προγραμμάτων σπουδών, το σχεδιασμό μαθημάτων, τη διδασκαλία και την αξιολόγηση του περιεχομένου και την επαγγελματική μάθηση, με τη δυνατότητα να οδηγήσει σε μια ολοκληρωμένη εφαρμογή των πρακτικών έρευνας στην εκπαίδευση της Φυσικής και των επιστημών μηχανικού, LBD και του 21st Century Skills, για τη παροχή υψηλού επιπέδου εκπαίδευσης.
CAD-based and CAD-free aerodynamic shape optimization of turbomachinery blade rows using the adjoint method
Authors: Βασιλόπουλος Ηλίας
Published: September 2021

Αντικείμενο της διδακτορικής αυτής διατριβής αποτελεί η βασισμένη στην κλίση της συνάρτησης-στόχου αεροδυναμική βελτιστοποίηση μορφής 3Δ πτερυγώσεων στροβιλομηχανών, όπου οι παράγωγοι ευαισθησίας της συνάρτησης-στόχου ως προς τις μεταβλητές σχεδιασμού υπολογίζονται μέσω της σύζευξης ενός νέου διακριτού συζυγούς επιλύτη πεδίων ροής με διαφορισμένες παραμετροποιήσεις λογισμικών CAD. Αρχικά, για την αύξηση της απόδοσης του συζυγούς κώδικα που αποτελεί μέρος του οικείου λογισμικού Υπολογιστικής Ρευστοδυναμικής της Rolls-Royce (Hydra), αναπτύσσεται ένα πεπλεγμένο επαναληπτικό σχήμα επίλυσης, το οποίο επιταχύνει σημαντικά τη σύγκλιση. Στη συνέχεια, μια κομβική παραμετροποίηση (χωρίς χρήση CAD), καθώς και εναλλακτικές προσεγγίσεις για τον υπολογισμό γεωμετρικών παραγώγων ευαισθησίας (απαραίτητες προκειμένου τα βήματα της βελτιστοποίησης μορφής να είναι πλήρως συμβατά με το μοντέλο στο CAD) εξετάζονται και αξιολογούνται με βάση τις συνήθεις απαιτήσεις του βιομηχανικού σχεδιασμού (όπως η ευκολία επιβολής γεωμετρικών περιορισμών). Ακολουθεί η ενσωμάτωση όλων των εργαλείων που αναπτύχθηκαν σε ενιαίες διαδικασίες βελτιστοποίησης, επίδειξη των οποίων γίνεται στις εφαρμογές στροβιλομηχανών που εξετάστηκαν. Τέλος, για προβλήματα πολυκριτηριακής βελτιστοποίησης, αναπτύσσεται μια νέα αιτιοκρατική μέθοδος, η οποία εντοπίζει αποδοτικά το μέτωπο Pareto χρησιμοποιώντας προσεγγίσεις του εσσιανού μητρώου που υπολογίζονται με το επαναληπτικό σχήμα BFGS.
Ο Θεόδωρος Β΄ Λάσκαρης και οι πολιτικές του ιδέες
Authors: Μελίδης Θεοφάνης
Published: September 2021

Tο αντικείμενο της διδακτορικής διατριβής είναι η διερεύνηση των πολιτικών και φιλοσοφικών ιδεών του αυτοκράτορα και λόγιου, Θεοδώρου Β΄ Λάσκαρη (1221-1258) μέσω της πραγματείας του «της φυσικής κοινωνίας λόγοι έξι» και των επιστολών που συνέγραψε και απευθύνονται τόσο προς τον δάσκαλό του Νικηφόρο Βλεμμύδη, όσο και σε άλλες σημαντικές προσωπικότητες της εποχής του. Βασιζόμενοι στις πρωτογενείς πηγές του έργου του, προσθέτουμε την δική μας ερμηνευτική προσέγγιση στις φιλοσοφικές αυτές ιδέες. Η πραγμάτευση μας, γίνεται κυρίως υπό το πρίσμα της ιστορίας των ιδεών και δευτερευόντως μόνο σε σχέση με την πολιτική θεωρία.
Η χρήση της ανάλυσης λόγου στη μελέτη της μη-παρεμβατικής θεραπευτικής στάσης κατά τη μεταμοντέρνα θεραπευτική διεργασία
Authors: Μωραΐτου Ιωάννα
Published: September 2021

Η παρούσα διατριβή αντλώντας από την επιστημολογική προσέγγιση του κοινωνικού κονστρουξιονισμού, επιχειρεί να εξετάσει τον τρόπο με τον οποίο επιτελείται η μη παρεμβατική θεραπευτική στάση των μεταμοντέρνων θεραπευτών, τόσο στο εδώ και τώρα της θεραπευτικής αλληλεπίδρασης, όσο και σε συνομιλιακά πλαίσια εκτός συνεδριών, όπως είναι οι συνεντεύξεις και οι παρουσιάσεις σε συνέδρια. Μέσα από την αξιοποίηση των μεθοδολογικών προσεγγίσεων της λογοψυχολογίας και της κριτικής λογο- κοινωνιοψυχολογίας, η συγκεκριμένη στάση δεν προσεγγίζεται ως ένα εσωτερικό χαρακτηριστικό του θεραπευτή, αλλά ως μία ρητορική κατασκευή οποία επιτελείται στο πλαίσιο του θεραπευτικού διαλόγου και επιφέρει συγκεκριμένες μακροκοινωνικές συνέπειες. Τα δεδομένα της έρευνας προήλθαν από μετεγγραμμένες συνεδρίες συστημικής οικογενειακής θεραπείας τύπου Μιλάνου και μετεξελίξεων αυτής, ημι-δομημένες συνεντεύξεις θεραπευτών και παρουσιάσεις της αναγνωρισμένης θεραπεύτριας Harlene Anderson. Λαμβάνοντας υπόψη τις ρητορικές και ιδεολογικές συνέπειες των αλληλεπιδραστικών πλαισίων στα οποία συμμετείχαν οι ομιλητές, φαίνεται ότι ο λόγος των συμμετεχόντων, συγκροτείται γύρω από ένα δίπολο, με τον ένα πόλο να αναφέρεται στην αναγνώριση της ισότιμης συμμετοχής όλων των μελών στο θεραπευτικό διάλογο και τον άλλο στην αναγνώριση της θεραπείας ως μίας θεσμικής διεργασίας. Καθώς οι θεραπευτές μετακινούνται από τον ένα πόλο στον άλλο κατά τη διάρκεια της αλληλεπίδρασης με τους συνομιλητές τους, προσπαθώντας να βρουν μία δύσκολη ισορροπία ανάμεσα στην αυθεντία και την ισότητα, φαίνεται ότι στο πλαίσιο της μεταμοντέρνας θεραπείας οι δύο αυτοί πόλοι αποτελούν τις δύο όψεις του ίδιου νομίσματος, καθώς ο ένας πόλος χρησιμοποιείται για την επιτέλεση του αντίθετού του.
Θεωρία και πρακτικές καταπολέμησης του κοινωνικού αποκλεισμού στην Ελλάδα κατά την περίοδο της κρίσης
Authors: Πανταζόπουλος Σταύρος
Published: September 2021

Η παρούσα διατριβή αποσκοπεί στο να απαντήσει στο ερώτημα «ποια είναι η προσφορά των υπό εξέταση Κοινωνικών Δομών Άμεσης Αντιμετώπισης της Φτώχειας στην Καταπολέμηση του Κοινωνικού Αποκλεισμού και της Φτώχειας (Κ.Δ.Α.Α.Φ.) και πόσο εξυπηρέτησαν τον σκοπό και τους στόχους της δημιουργίας τους». Οι Κ.Δ.Α.Α.Φ. λειτούργησαν στην Ελλάδα κατά το διάστημα 2012 – 2017, ενώ στην παρούσα διατριβή εξετάζονται, ως μελέτη περίπτωσης, αυτές των Δήμων Γλυφάδας, Μεταμόρφωσης, Φιλαδέλφειας – Χαλκηδόνος, Ηρακλείου Αττικής και Λυκόβρυσης – Πεύκης με την σύμπραξη της Μ.Κ.Ο «Επιστημονική Εταιρεία για την Κοινωνική Συνοχή και Ανάπτυξη». Στο θεωρητικό μέρος της διατριβής γίνεται βιβλιογραφική ανασκόπηση των βασικών προσεγγίσεων του κοινωνικού αποκλεισμού και της φτώχειας. Από την ανασκόπηση αυτή εξάγονται στοιχεία σχετικώς με την σχέση που έχει ο Κοινωνικός Αποκλεισμός με την φτώχεια. Έπειτα, γίνεται αναφορά στην ευρωπαϊκή και εθνική πολιτική καταπολέμησης του φαινομένου αυτού. Στη συνέχεια γίνεται παρουσίαση και ανάλυση του Προγράμματος «Κοινωνικές Δομές Άμεσης Αντιμετώπισης της Φτώχειας». Στο ερευνητικό μέρος της διατριβής εξετάζονται τα πεπραγμένα των Κοινωνικών Δομών, στους Δήμους του Βορείου Κοινωνικού Εταιρικού Σχήματος και την Γλυφάδα. Στη συνέχεια πραγματοποιείται η αποτύπωση της δημογραφικής σύστασης των άμεσα και έμμεσα ωφελουμένων που συμμετείχαν στις Κοινωνικές Δομές και ακολουθεί η αποτίμηση της επίτευξης των, προθετημένων από την προκήρυξη του εν λόγω Προγράμματος, στόχων που ετέθησαν στην αρχή λειτουργίας τους, μέσω της εξέτασης δεικτών αξιολόγησης. Έπονται η ποσοτική (αξιολόγηση των Κοινωνικών Δομών από τους άμεσα ωφελουμένους μέσω ερωτηματολογίου) και η ποιοτική έρευνα (αξιολόγηση των Κοινωνικών Δομών από τους εμπλεκομένους και εργαζομένους). Η διατριβή καταλήγει στο βασικό συμπέρασμα ότι η προσφορά των εξετασθεισών Κοινωνικών Δομών ήταν σημαντική στις τοπικές κοινωνίες των Δήμων όπου λειτούργησαν. Το γεγονός αυτό εξήχθη και ποσοτικώς, μέσω της εξέτασης των πεπραγμένων τους και της αξιολόγησης των δεικτών, αλλά και από τις απαντήσεις που έδωσαν οι ίδιοι οι άμεσα ωφελούμενοι κατά την ποσοτική έρευνα. Η εργασία στηρίζεται σε πρωτογενείς και δευτερογενείς πηγές. Τα στοιχεία που συνελέγησαν, προήλθαν από τους εμπλεκόμενους φορείς και οργανισμούς, την ποσοτική και ποιοτική έρευνα που διενεργήθηκε ενώ οι θεωρητικές προσεγγίσεις, από την υπάρχουσα βιβλιογραφία.
Topics in bayesian econometrics
Authors: Παράβαλος Ευάγγελος
Published: September 2021

Η παρούσα διπλωματική διατριβή αποτελείται από τέσσερα δοκίμια εφαρμογής της Μπεϋζιανής οικονομετρίας στα οικονομικά. Το πρώτο δοκίμιο, προτείνει μια νέα μέθοδο επαγωγής για τα Δυναμικά Στοχαστικά Μοντέλα Γενικής Ισορροπίας, χρησιμοποιώντας μια Μπεϋζιανή ήμι-παραμετρική προσέγγιση. Η μέθοδος θεωρεί ένα σύνολο από συνθήκες ροπής οι οποίες εμπεριέχουν μη παρατηρήσιμες και παρατηρήσιμες μεταβλητές και εφαρμόζει εντροπική ολοκλήρωση μη παρατηρήσιμων μεταβλητών μέσω προσομοίωσης χρησιμοποιώντας μια ελαχίστως ευνοϊκή κατανομή για το διάνυσμα των μη παρατηρούμενων μεταβλητών. Μια Μπεϋζιανή προσέγγιση τεμαχικής εμπειρικής πιθανοφάνειας η οποία στηρίζεται στην Μπεϋζιανή εμπειρική πιθανοφάνεια επεκτεινομένου τεμαχίου εκ των υστέρων κατανομή χρησιμοποιείται για την στατιστική επαγωγή των παραμέτρων του μοντέλου. Στο δεύτερο δοκίμιο, προτείνεται μια προσέγγιση Μπεϋζιανής επαγωγής για το Στοχαστικό Ακτινικό Σύνορο Παραγωγής και την τεχνική αναποτελεσματικότητα. Η μέθοδος συνδυάζει το στοχαστικό ακτινικό σύνορο παραγωγής με εξισώσεις που προέρχονται από τις συνθήκες πρώτης τάξης του σχετιζόμενου πλαισίου μεγιστοποίησης των κερδών και προτείνει μια Μπεϋζιανή διαδικασία για την από κοινού εκτίμησή τους ως σύστημα. Το τρίτο δοκίμιο εισαγάγει τεχνική αναποτελεσματικότητα στην συνάρτηση παραγωγής ενός Δυναμικού Στοχαστικού Μοντέλου Γενικής Ισορροπίας. Η τεχνική αναποτελεσματικότητα εισάγεται μέσω ενός σύνθετου σφάλματος στο οποίο ο πρώτος όρος είναι ένα αμφίπλευρο σφάλμα το οποίο αναπαριστά λάθη μέτρησης και το δεύτερο είναι ένα μη-αρνητικό σφάλμα που εκφράζει την τεχνική αναποτελεσματικότητα. Επαγωγή για τις παραμέτρους του μοντέλου και την τεχνική αναποτελεσματικότητα πραγματοποιείται μέσω της Μπεϋζιανής εμπειρικής πιθανοφάνειας επεκτεινομένου τεμαχίου εκ των υστέρων κατανομής. Στο τέταρτο δοκίμιο, συγκρίνεται η στατιστική και η υπολογιστική αποτελεσματικότητα μιας σειράς εναλλακτικών μεθόδων δειγματοληψίας για την προσομοίωση εκ των υστέρων κατανομών που προέρχονται από Δυναμικά Στοχαστικά Μοντέλα Γενικής Ισορροπίας. Πέντε διαφορετικές μέθοδοι δειγματοληψίας που αποτελούνται από δυο διαφορετικές μορφές του αλγορίθμου τυχαίου περιπάτου των Μετρόπολις-Χέιστινγκ, του Χαμιλτονιανού Μόντε-Κάρλο αλγορίθμου, του Μετρόπολις προσαρμοσμένου Λάνγκεβιν αλγορίθμου και του Μετρόπολις προσαρμοσμένου Λάνγκεβιν αλγορίθμου απλοποιημένου πολυπτύγματος, θεωρούνται και συγκρίνονται έναντι μιας σειράς κριτηρίων απόδοσης για μοντέλα διαφορετικής διάστασης.
Ανοσοϊστοχημική μελέτη ωτικού κυστιδίου έσω ώτος κατά τη διάρκεια του δευτέρου τριμήνου της εμβρυϊκής ανάπτυξης
Authors: Παναγοπούλου Γεωργία
Published: September 2021

Εισαγωγή: Το παρόν πόνημα αποτελεί ανοσοϊστοχημική μελέτη του έσω ωτός κατά το 2ο τρίμηνο της κύησης. Το έσω ους φτάνει στο τελικό του μέγεθος κατά τη διάρκεια του 2ου τριμήνου της κύησης. Η ανάπτυξή του επηρεάζεται από γενετικούς και περιβαλλοντικούς παράγοντες, όπως και η ανάπτυξη όλου του εμβρύου γενικότερα. Η χοριοαμνιονίτιδα αποτελεί μία σοβαρή λοίμωξη του χορίου και του αμνίου που αυξάνει τη θνητότητα και τη νοσηρότητα του εμβρύου. Η εμφάνιση μιας τέτοιας λοίμωξης αφενός οδηγεί σε προωρότητα και αφετέρου μπορεί να οδηγήσει και σε εμβρυϊκό θάνατο. Σκοπός: Με την παρούσα μελέτη επιδιώξαμε να δούμε την επίδρασή της χοριοαμνιονίτιδας στην ανάπτυξη του έσω ωτός κατά το 2ο τρίμηνο της κύησης. Μέθοδος: Αντικείμενο αυτής της μελέτης ήταν έμβρυα με υμένες με αλλοιώσεις οξείας χοριοαμνιονίτιδας που συγκρίθηκαν με έμβρυα χωρίς αντίστοιχες αλλοιώσεις. Εξετάσθηκαν στο Εργαστήριο Ιστολογίας – Εμβρυολογίας του Πανεπιστημιακού Γενικού Νοσοκομείου Αλεξανδρούπολης 101 έμβρυα ανθρώπου με τους αντίστοιχους εμβρυικούς υμένες (χορίου – αμνίου), που αποβλήθηκαν αυτόματα ή για θεραπευτικούς σκοπούς, και αντιστοιχούσαν στο δεύτερο τρίμηνο της ανάπτυξης (13η έως 24η εβδομάδα). Σε κάθε έμβρυο ελήφθησαν οι κατάλληλες τομές σύμφωνα με τα πρωτόκολλα μικροσκοπικού χειρισμού και ακολούθησε η λεπτομερής μακροσκοπική εξέταση και λήψη πολλαπλών δειγμάτων από το έσω ους. Το υλικό μας ταξινομήθηκε σύμφωνα με την ιστολογική διάγνωση που τέθηκε και αναζητήθηκε με ανοσοϊστοχημικό έλεγχο και τη χρήση των κατάλληλων αντιγόνων η έκφραση στο έσω ους πρωτεϊνών που σχετίζονται με τον κυτταρικό σκελετό, την εξωκυττάρια θεμέλια ουσία και έχουν εξέχοντα ρόλο στον πολλαπλασιασμό και μετανάστευση των κυττάρων και συγκεκριμένα της βιμεντίνης, της τενασκίνης-C, της φιμπρονεκτίνης, της οστεονεκτίνης, της χονδρονεκτίνης και της τενασκίνης-R. Τα αποτελέσματα ελέγχθηκαν με μία μη παραμετρική δοκιμασία. Η μέθοδος που εφαρμόστηκε ήταν το Mann-Whitney U-test. Συζήτηση – Συμπεράσματα: Από την στατιστική επεξεργασία των αποτελεσμάτων προέκυψε ότι η μέτριου και σοβαρού βαθμού χοριοαμνιονίτιδα έχει επιπτώσεις στη φυσιολογική ανάπτυξη του έσω ωτός. Μικρού βαθμού αλλοιώσεις δεν φαίνεται να σχετίζονται με μειωμένη έκφραση των πρωτεϊνών που μελετήθηκαν. Περαιτέρω έρευνα σε αυτόν τον τομέα μπορεί να μας δώσει περισσότερες πληροφορίες για τον τρόπο που αναπτύσσονται σχηματισμοί όπως το έσω ους, δίνοντάς μας την ευκαιρία να μπορούμε να οραματιστούμε ένα μέλλον όπου θα μπορούμε να παρεμβαίνουμε έγκαιρα και ικανοποιητικά ώστε να προλαμβάνουμε νοσήματα όπως η νευροαισθητήρια βαρηκοΐα αλλά και να επιτύχουμε την επιδιόρθωση – αναγέννηση οργάνων που πολλές βλάβες τους μέχρι σήμερα είναι ανίατες.
Αθλητικό αυτοδιοίκητο
Authors: Λιανός Γεώργιος
Published: September 2021

Αντικείμενο της διατριβής αποτελεί η διερεύνηση του αυτοδιοίκητου στον αθλητισμό και δη προεχόντως του αυτοδιοίκητου των αθλητικών νομικών προσώπων, περαιτέρω δε, συναφώς, και η διερεύνηση της δομής, της οργάνωσης και των ιδιαίτερων γνωρισμάτων της έννομης τάξης που διέπει τον αθλητισμό. Στο πλαίσιο αυτό, γίνεται παρουσίαση της δομής, της λειτουργίας και των ιδιαίτερων χαρακτηριστικών της κρατικής έννομης τάξης, που διαμορφώνεται από την κρατική εξουσία, και της αθλητικής έννομης τάξης, που διαμορφώνεται από την ιδιωτική πρωτοβουλία καθώς και παρουσίαση της νομικής μορφής και των ιδιαίτερων χαρακτηριστικών των αθλητικών νομικών προσώπων, που συμβάλλουν στη διαμόρφωση της αθλητικής έννομης τάξης. Επίσης, αξιολογείται και αναλύεται η σχέση μεταξύ αθλητικού αυτοδιοίκητου και ιδιωτικής αυτονομίας, ελευθερίας των συμβάσεων και ελευθερίας του συνεταιρίζεσθαι, οριοθετείται η ιδιαιτερότητα του αθλητικού αυτοδιοίκητου και ερευνάται η διαμόρφωση της αθλητικής έννομης τάξης με βάση το αθλητικό αυτοδιοίκητο. Επιπλέον, γίνεται αναλυτική, τυπολογική παρουσίαση των περιορισμών του αθλητικού αυτοδιοίκητου από την κρατική έννομη τάξη, με έμφαση στη θεμελιώδη διάκριση μεταξύ αναγκαστικού δικαίου και δημόσιας τάξης, και από την αθλητική έννομη τάξη. Στο πλαίσιο της ανάπτυξης αυτής εξετάζονται επίσης τα ανακύπτοντα καίρια ζητήματα δοκιμασίας της ιδιωτικής αυτονομίας των αντισυμβαλλομένων των ολυμπιακών επιτροπών και των αθλητικών ομοσπονδιών και προσεγγίζονται αναλυτικότερα ορισμένα ειδικότερα ζητήματα που αναφύονται από τις προκύπτουσες αντινομίες των περιορισμών του αθλητικού αυτοδιοίκητου από την κρατική έννομη τάξη και την αθλητική έννομη τάξη.
Βιοϊατρική και βιο-νανοτεχνολογική προσέγγιση εκφυλιστικών νοσημάτων
Authors: Πίτου Μαρία
Published: September 2021

Η οστεoαρθρίτιδα (OA) αποτελεί μια εκφυλιστική νόσο των αρθρώσεων που προοδευτικά οδηγεί σε καταστροφή του αρθρικού χόνδρου και απώλεια της λειτουργίας του. Στα πλαίσια της παρούσας διδακτορικής διατριβής πραγματοποιήθηκαν μελέτες με τεχνικές νανοτεχνολoγίας και μοριακής βιολογίας για την εύρεση βιοδεικτών στο αίμα που θα επιτρέψουν τη διάγνωση της νόσου καθώς και μελέτες κατασκευής ενός «έξυπνου» βιοϋλικού ικανού να επάγει την in vivo χονδρογένεση και να συμβάλει στη αποκατάσταση του κατεστραμμένου αρθρικού χόνδρου. Η μελέτη της έκφρασης των γονιδίων COMP, ADAMTS-5 και ΤΙΜΡ-3 στο αίμα ασθενών και υγιών δοτών καθώς η ανίχνευση του miR-93 σε όρο αίματος ασθενών και υγιών δοτών με τη χρήση νανοσωματιδίων χρυσού σε διάλυμα αλλά και σε επιφάνειες πυριτίου, έδειξαν πως τα μόρια αυτά μπορούν να χρησιμοποιηθούν ως βιοδείκτες για τη διάγνωση της νόσου. Επιπρόσθετα, σχεδιάστηκαν και συντέθηκαν μικρότερες λειτουργικές επικράτειες της C-τελικής περιοχής του αυξητικού παράγοντα μετασχηματισμού TGF-β1 που δύναται να επάγουν την in vitro χονδρογένεση. Τα αποτελέσματα έδειξαν πως οι βραχύτερες πρωτεϊνικές επικράτειες της C-τελικής περιοχής του TGF-β1 επάγουν σε μεγαλύτερο βαθμό την in vitro χονδρογένεση στις τριδιάστατες καλλιέργειες σε σχέση με τις μονοδιάστατες, με τα καλύτερα αποτελέσματα να επιτυγχάνονται στην περίπτωση χρήσης του πεπτιδίου 8 της C-τελικής περιοχής του TGF-β1. Ταυτόχρονα, οι βραχύτερες πρωτεϊνικές επικράτειες της C-τελικής περιοχής του TGF-β1 μειώνουν την έκφραση του γονιδίου της αγκρεκανάσης ADAMTS-5, το οποίο ρυθμίζεται θετικά από την εξωγενή προσθήκη του TGF-β1, προάγοντας έτσι τη διαφοροποίηση των κυττάρων και τον σχηματισμό της εξωκυττάριας μήτρας. Στη προκειμένη περίπτωση τη χαμηλότερη έκφραση επέδειξε το πεπτίδιο 6 και αμέσως μετά το πεπτίδιο 8, υποδεικνύοντας ότι τα δύο μικρότερα πεπτίδια θα μπορούσαν να χρησιμοποιηθούν για την κατασκευή ενός βιοϋλικού που αποσκοπεί στην αναγέννηση του αρθρικού χόνδρου.
Ανάπτυξη μοντέλου διείσδυσης ευρυζωνικής πρόσβασης σε πληροφοριακά συστήματα με χρήση εξελικτικών αλγορίθμων
Authors: Σαλπασαράνης Κωνσταντίνος
Published: September 2021

Η παρούσα διατριβή είναι το αποτέλεσμα έρευνας που κινήθηκε στους επιστημονικούς τομείς της Πρόβλεψης (Forecasting) και της Επιχειρησιακής Έρευνας (Operational Research), καθώς επίσης και της Υπολογιστικής Νοημοσύνης (Computational Intelligence) και ειδικότερα των Εξελικτικών Αλγορίθμων (Evolutionary Algorithms). Σκοπός της διατριβής είναι αρχικά να προτείνει, χρησιμοποιώντας ποσοτικές μεθόδους πρόβλεψης, ένα νέο Εμπειρικό Μοντέλο (ΕΜ) ή Forecasting Model (FM) για βραχυπρόθεσμες προβλέψεις της σωρευτικής ευρυζωνικής υιοθέτησης μιας νέας τεχνολογίας και κυρίως μια υβριδική μέθοδο Γενετικού Προγραμματισμού (hGP) για την προσαρμογή και πρόβλεψη των δεδομένων ευρυζωνικής διείσδυσης. Αρχικά, οι επιδόσεις προσαρμογής και πρόβλεψης του ΕΜ (FM) συγκρίνονται με ορισμένα ευρέως χρησιμοποιούμενα μοντέλα διάχυσης για τη σωρευτική υιοθέτηση νέων τηλεπικοινωνιακών προϊόντων, όπως τα Logistic, Gompertz, Flexible Logistic (FLOG), Box-Cox, Richards και Bass. Οι διαδικασίες προσαρμογής και πρόβλεψης εφαρμόζονται σε δεδομένα για την διείσδυση της ευρυζωνικότητας στην Ελλάδα και το ΕΜ αποδίδει επαρκείς στατιστικούς δείκτες. Ακολουθεί η εισαγωγή της υβριδικής μεθόδου γενετικού προγραμματισμού (hGP) στην προσαρμογή και πρόβλεψη των δεδομένων ευρυζωνικής διείσδυσης. Μερικά γνωστά μοντέλα διάχυσης, όπως αυτά του Gompertz, Logistic και Bass, είναι ενσωματωμένα στον αρχικό πληθυσμό λύσεων του hGP με στόχο την επιτάχυνση του αλγορίθμου. Οι παραγόμενες λύσεις-μοντέλα του hGP χρησιμοποιούνται για την προσαρμογή και την πρόβλεψη της υιοθέτησης της ευρυζωνικής διείσδυσης στις χώρες του Οργανισμού Οικονομικής Συνεργασίας και Ανάπτυξης (ΟΟΣΑ). Τα αποτελέσματα των βελτιστοποιημένων μοντέλων διάχυσης συγκρίνονται με εκείνα της hGP. Το hGP δημιουργεί λύσεις με στατιστικούς δείκτες υψηλής απόδοσης και επίσης η hGP συνεργάζεται με τα υπάρχοντα μοντέλα διάχυσης, επιτρέποντας έτσι πολλαπλές προσεγγίσεις στην πρόβλεψη. Τέλος, μια τροποποιημένη μέθοδος του hGP συνιστά επέκταση του hGP. Ο hGP έχει βελτιωθεί με την εισαγωγή στον αρχικό πληθυσμό ορισμένων παραλλαγών μοντέλων διάχυσης για μακροπρόθεσμους σκοπούς τεχνολογικής πρόβλεψης, όπως η Bi-Logistic και η LogInLog. Εισάγονται νέοι κανόνες για την παραγωγή του αρχικού πληθυσμού και τα μοντέλα του συνόλου των συναρτήσεων. Η συνεργασία της μεθόδου με μακροοικονομικούς δείκτες, όπως το Ακαθάριστο Εγχώριο Προϊόν ανά Κεφάλαιο (GDPpC) και ο Δείκτης Τιμών Καταναλωτή (ΔΤΚ), οδηγεί στη δημιουργία πρότυπων μοντέλων και σεναρίων για μεσοπρόθεσμο και μακροπρόθεσμο επίπεδο προβλεψιμότητας. Η τροποποιημένη hGP έχει εφαρμοστεί στα σύνολα δεδομένων των συνδρομητών κινητής τηλεφωνίας και της σταθερής ευρυζωνικής διείσδυσης στις χώρες του ΟΟΣΑ και επιτυγχάνει πολύ καλές προβλέψεις.Κλείνοντας πρέπει να τονιστεί ότι η ανάπτυξη της νέας τροποποιημένης μεθόδου Εξελικτικών Αλγορίθμων μπορεί να εφαρμοστεί και σε άλλους επιστημονικούς τομείς.
Η αναβίωση του μεγαλοϊδεατισμού στην Ελλάδα κατά την διάρκεια του Β' παγκοσμίου πολέμου
Authors: Τραϊκόπουλος Στυλιανός
Published: September 2021

Η Αναβίωση του Μεγαλοϊδεατισμού στην Ελλάδα κατά την διάρκεια του Β' Παγκοσμίου Πολέμου. Με την ιταλική εισβολή και εμπλοκή της Ελλάδας στον Β΄ Παγκόσμιο Πόλεμο (Β΄Π.Π.) τον Οκτώβριο του 1940, ακολούθησε η γερμανική επίθεση και κατάληψη της χώρας από τις δυνάμεις του Άξονα τον Μάιο του 1941, οπότε η ελληνική κυβέρνηση καταφεύγει στο Κάϊρο. Στις 4 Ιουλίου του 1941 κατά τη διάρκεια της μετακίνησής της από Αίγυπτο προς το Κέιπ Τάουν της Νοτίου Αφρικής, εν πλω με το ολλανδικό κρουαζιερόπλοιο «New Amsterdam», ο πρωθυπουργός Εμμανουήλ Τσουδερός διορισμένος από τον Γεώργιο Β΄, συντάσσει και αποστέλλει υπόμνημα στον τελευταίο, εκθέτοντας τις Εθνικές Διεκδικήσεις (ΕΔ) που πρέπει να επιδιώξει η Ελλάδα από εδώ και πέρα. Αυτό που είναι εκπληκτικό και ενδεχομένως άξιο απορίας είναι ότι αυτήν ακριβώς τη χρονική στιγμή, 34 ημέρες μετά την μάχη της Κρήτης, καταγράφεται επίσημα η πλήρης μεταστροφή της ελληνικής εξωτερικής πολιτικής και μάλιστα σε συνθήκες έλλειψης μητροπολιτικού εδάφους! Η ελληνική εξωτερική πολιτική από την εθνική πολιτική περιχαράκωσης και διατήρησης των υφιστάμενων συνόρων έτσι, όπως ακριβώς διαμορφώθηκαν μετά την Μικρασιατική Καταστροφή και την Συνθήκη της Λωζάννης, οδηγείται σε μια έντονη διπλωματική προσπάθεια αλλαγής του «status quo» των ελληνικών συνόρων.
Διερεύνηση των επιπτώσεων στην υγεία εκτεθειμένων εργαζομένων με έμφαση στις πνευμονικές αλλοιώσεις
Authors: Κεραμυδάς Δημήτριος
Published: September 2021

Η χρόνια έκθεση των εργαζομένων σε σκόνη που περιέχει κρυσταλλικό διοξείδιο του πυριτίου (SiO2) μπορεί να οδηγήσει σε χρόνια νοσήματα των πνευμόνων (πυριτίαση καρκίνο του πνεύμονα κ.λπ.). Στόχος της μελέτης είναι η εκτίμηση της έκθεσης των εργαζομένων του κατασκευαστικού τομέα σε (SiO2) και η κατάσταση της αναπνευστικής λειτουργίας τους στην Ελλάδα. Στην μελέτη συμμετείχαν 86 εργαζόμενοι υπαίθριων και υπόγειων έργων. Συγκεκριμένα καταγράψαμε από τους εργαζόμενους την ειδικότητα που έχουν, το τμήμα που βρίσκονται κατά την παραγωγική τους διαδικασία, εάν καπνίζουν πόσα τσιγάρα καπνίζουν την ημέρα και πόσα έτη είναι καπνιστές, εάν υπήρξαν καπνιστές, τα έτη εργασίας τους στο συγκεκριμένο τμήμα, τα έτη έκθεσης σε φυσικούς παράγοντες όπως υψηλές θερμοκρασίες, ο κακός εξαερισμός, ο θόρυβος στον χώρος απασχόλησης τους, οι πιθανές δονήσεις που λαμβάνουν, η έκθεση σε χημικούς παράγοντες όπως η σκόνη, υδρίαλος (χημική ένωση με το τσιμέντο που το στεγνώνει άμεσα), εκτοξευόμενο σκυρόδεμα γνωστό και ως GUNITE, σκόνη από την κίνηση των μηχανημάτων, άμμο, υαλόθραυσμα, αμμοβολή. Στην περίπτωση που το τσιμέντο περιέχει >2% χαλαζία είναι πολύ πιθανό οι εργαζόμενοι μετά από χρόνια να παρουσιάσουν ακτινολογικά στοιχεία πυριτίασης.Καταγράψαμε επίσης εάν γίνεται χρήση μέσων ατομικής προστασίας, εάν συντηρούνται σωστά όπως προβλέπεται από τον εκάστοτε προμηθευτή, εάν έχουν εμφανίσει κάποιο άλλο επαγγελματικό νόσημα, εάν και πόσα χρόνια έχουν βήχα ξηρό, παραγωγικό, πρωινό, εάν έχουν εμφανίσει και πόσα χρόνια χρόνια βρογχίτιδα, εάν υπάρχει ξηρότητα των οφθαλμών, ερεθισμός , δακρύρροια, καυσαλγία και πόσα χρόνια το έχουν παρατηρήσει, εάν έχουν νιώσει ερεθισμό ρινικού βλεννογόνου, ρινική συμφόρηση, διαταραχές όσφρησης, εάν υπάρχουν κεφαλαλγίες περιστασιακές ή μόνο στο χώρο της εργασίας. Διεξήχθησαν επίσης δοκιμές της αναπνευστικής λειτουργίας των εργαζομένων, ακτινολογικός έλεγχος και αξιολόγηση των ακτινογραφιών. Στον λειτουργικό έλεγχο της αναπνοής των εργαζομένων η πλειοψηφία τους βρέθηκε εντός φυσιολογικών ορίων (61,4%) και το υπόλοιπο ποσοστό διαγνώστηκε με ήπια (26,5%) και βαρύτερα συμπτώματα (7,2 %). Ο τύπος έργου (υπόγειο-υπαίθριο) σχετίζεται στατιστικά σημαντικά με την κατηγοριοποίηση του ανωτέρω ελέγχου (Ρ=0.038). Στον ακτινολογικό έλεγχο o τύπος έργου (υπόγειο-υπαίθριο) σχετίζεται στατιστικά σημαντικά με την κατηγοριοποίηση των ευρημάτων (Ρ=0,044). Από τους 69 εργαζομένους διαπιστώθηκε ότι 52 δεν παρουσίασαν ευρήματα (ποσοστό 75,4%) και 5 διαγνώστηκαν με ειδικά ευρήματα για επαγγελματικό νόσημα (ποσοστό 7,2%). Η περιβαλλοντική έκθεση των εργαζομένων σε αναπνεύσιμο κρυσταλλικό διοξείδιο του πυριτίου (SiO2) εντοπίστηκε στα 0,0125 mg/m3 στον εργασιακό χώρο, κάτι το οποίο δεν υπερέβαινε τα όρια που ορίζει η Οδηγία 2398/ 2017 της Ευρωπαϊκής Ένωσης αλλά και το ΠΔ 26/ 2020 στην Εθνική μας Νομοθεσία. Οι εργαζόμενοι στα υπόγεια κατασκευαστικά έργα με περισσότερα από 15 έτη έκθεσης στον παράγοντα (SiO2), είναι περισσότερο πιθανό να εμφανίσουν πυριτίαση στην χρόνια μορφή της σε σχέση με αυτούς στα υπαίθρια έργα.